Eesti peaminister Mart Laar kerkis esimese välismaalasena Leedus nädala inimeseks, keda nädalakiri Ekstra ning raadiojaam Uudisteraadio valivad juba enam kui pool aastat, kirjutab Postimees.
Seni on reeglipäraselt valituks osutunud leedulane - poliitik, teadlane, kunstnik, sportlane või mõne muu eluala esindaja.
Välismaalastest jõudis Laar nädala inimeseks esimesena, seda nädalal, mis kestis 8.-15. jaanuarini.
Möödunud aasta aprillis tööd alustanud Uudisteraadio, mis edastab 24 tundi ööpäevas uudiseid, põhjendas ootamatut valikut järgmiselt: just Laarile otsustas Euroopa Liidu maksumaksjate ühing anda oma iga-aastase auhinna.
Et Leedul on maksusüsteemiga veel palju raskusi, pühendasid nii nädalakiri kui raadiokanal märgatavalt aega ja ruumi nii Laari kui Eesti maksusüsteemi ja laiemalt majanduse tutvustamisele.